CELEX: 52021PC0677
Language: ga
Date: 2021-10-27
Title: Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh sa Choinbhinsiún maidir le Cosaint Mhuirthimpeallacht agus Réigiún Cósta na Meánmhara (‘Coinbhinsiún Barcelona’) faoi Chinneadh a Ghlacadh chun na leasuithe a ghlacadh ar an bPlean Réigiúnach maidir le Bruscar Muirí a Bhainistiú sa Mheánmhuir faoi chuimsiú Airteagal 15 den Phrótacal maidir le Cosaint na Meánmhara ar Thruailliú ó Fhoinsí ar Talamh (‘Prótacal LBS’)

AN COIMISIÚN EORPACH
            An Bhruiséil,27.10.2021
            COM(2021) 677 final
            2021/0354(NLE)
            
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Choinbhinsiún maidir le Cosaint Mhuirthimpeallacht agus Réigiún Cósta na Meánmhara (‘Coinbhinsiún Barcelona’) faoi Chinneadh a Ghlacadh chun na leasuithe a ghlacadh ar an bPlean Réigiúnach maidir le Bruscar Muirí a Bhainistiú sa Mheánmhuir faoi chuimsiú Airteagal 15 den Phrótacal maidir le Cosaint na Meánmhara ar Thruailliú ó Fhoinsí ar Talamh (‘Prótacal LBS’)
            
               
         
         
            
               MEABHRÁN MÍNIÚCHÁIN
            
            
               1.Ábhar an togra
            
            
               Baineann an togra seo leis an seasamh atá le glacadh thar ceann an Aontais ag an 22ú Cruinniú de na Páirtithe Conarthacha sa Choinbhinsiún maidir le Cosaint Mhuirthimpeallacht agus Réigiún Cósta na Meánmhara (‘Coinbhinsiún Barcelona’) agus sna Prótacail a ghabhann leis faoi chinneadh chun leasuithe a ghlacadh ar an bPlean Réigiúnach maidir le Bruscar Muirí a Bhainistiú sa Mheánmhuir faoi chuimsiú Airteagal 15 den Phrótacal maidir le Cosaint na Meánmhara ar Thruailliú ó Fhoinsí ar Talamh (‘Prótacal LBS’).
            
            
               2.Comhthéacs an togra
            
            
               2.1.An Coinbhinsiún maidir le Cosaint Mhuirthimpeallacht agus Réigiún Cósta na Meánmhara agus na Prótacail a ghabhann leis
            
            
               Is é atá i gCoinbhinsiún Barcelona agus sna seacht bPrótacal a ghabhann leis, arna nglacadh faoi chuimsiú Phlean Gníomhaíochta na Meánmhara, an Príomh‑Chomhaontú Comhshaoil Iltaobhach réigiúnach maidir leis an Meánmhuir, atá ceangailteach ó thaobh dlí.
            
            
               An Prótacal maidir le Cosaint na Meánmhara ar Thruailliú ó Fhoinsí ar Talamh (‘Prótacal LBS’), is ceann de na seacht bPrótacal a ghabhann le Coinbhinsiún Barcelona é. Maidir leis an truailliú a dhéantar ar an Meánmhuir mar gheall ar dhumpáil fuíll nó ábhair eile, is é is aidhm don Phrótacal gach beart is iomchuí a ghlacadh chun an truailliú sin a chosc, a laghdú agus deireadh a chur leis a mhéid is féidir.
            
            
               Is páirtí é an tAontas Eorpach i bPrótacal LBS (arna leasú)
                  1
               . 
            
            
               2.2.Cruinniú na bPáirtithe Conarthacha i gCoinbhinsiún Barcelona agus sna Prótacail a ghabhann leis 
            
            
               Le cruinniú na bPáirtithe Conarthacha i gCoinbhinsiún Barcelona agus sna Prótacail a ghabhann leis, tugtar le chéile na hAirí agus na hoifigigh shinsearacha a dhéanann ionadaíocht ar gach Páirtí Conarthach i gCoinbhinsiún Barcelona agus sna Prótacail a ghabhann leis. Tiocfaidh na Páirtithe Conarthacha le chéile in Antalya na Tuirce idir an 7 agus an 10 Nollaig 2021.
            
            
               De réir Airteagal 25 de Choinbhinsiún Barcelona, feidhmeoidh an tAontas Eorpach (an ‘AE’) a cheart vótála agus beidh líon vótaí aige atá cothrom le líon a chuid Ballstát atá ina bPáirtithe Conarthacha sa Choinbhinsiún seo agus i gceann amháin, ar a laghad, de na Prótacail a ghabhann leis. Ní fheidhmeoidh an tAontas Eorpach a cheart vótála i gcás ina bhfeidhmeoidh na Ballstáit a gceart vótála féin agus vice versa. 
            
            
               De réir Airteagal 15, mír 1, de Phrótacal LBS, is le tromlach dhá thrian de na Páirtithe Conarthacha atá i láthair agus atá ag vótáil a dhéanfar cinntí maidir le pleananna gníomhaíochta, clár agus bearta a ghlacadh. 
            
            
               2.3.An gníomh atá beartaithe ag an 22ú Cruinniú de na Páirtithe Conarthacha i gCoinbhinsiún Barcelona agus sna Prótacail a ghabhann leis
            
            
               Ag an gcéad chruinniú Aireachta eile, tá na Páirtithe Conarthacha i gCoinbhinsiún Barcelona agus sna Prótacail a ghabhann leis chun Cinneadh a ghlacadh chun leasuithe a ghlacadh ar an bPlean Réigiúnach maidir le Bruscar Muirí a Bhainistiú sa Mheánmhuir faoi chuimsiú Airteagal 15 de Phrótacal LBS (‘an gníomh atá beartaithe’).
            
            
               Beidh na Pleananna Réigiúnacha ina gceangal ar an Aontas i gcomhréir le hAirteagal 15, mír 3 de Phrótacal LBS. 
            
            
               3.An seasamh atá le glacadh thar ceann an Aontais
            
            
               Gné fhíor-riachtanach de reachtaíocht an Aontais maidir le cosaint na muirthimpeallachta, a bithéagsúlachta agus a héiceachóras is ea gníomhú ar mhaithe le Bruscar Muirí a laghdú.
            
            
               I gcomhréir le Sprioc Forbartha Inbhuanaithe (SDG) 14 agus Dearbhú Napoli, soláthrófar sainmhínithe nua leis an ngníomh atá beartaithe agus leathnófar leis raon feidhme na mbeart i gceithre phríomhréimse (ionstraimí eacnamaíocha, geilleagar ciorclach le haghaidh plaisteach, agus foinsí bruscair mhuirí ar muir agus ar talamh). Ó 2025 ar aghaidh, ceanglaítear leis an ngníomh freisin bearta coisctheacha a ghlacadh chun geilleagar ciorclach le haghaidh plaisteach a bhaint amach, go háirithe trí dheireadh a chur de réir a chéile le tomhaltas agus táirgeadh ítimí plaisteacha aon úsáide áirithe, agus trí shrian a chur le húsáid breiseán ceimiceach áirithe ar ábhar imní iad maidir leis an táirgeadh plaistigh (i gcomhréir le Coinbhinsiún Stócólm). 
            
            
               Is gá don Aontas seasamh a ghlacadh de bharr éifeachtaí dlíthiúla ceangailteacha an togra atá beartaithe. 
            
         
         
            
               Tá an togra i gcomhréir le huaillmhian an Aontais faoin gComhaontú Glas maidir leis an truailliú a laghdú agus cosaint an chomhshaoil a fheabhsú. Dá bhrí sin, moltar don Aontas tacú le glacadh an ghnímh atá beartaithe.
            
            
               4.Bunús dlí
            
            
               4.1.An bunús dlí atá leis an nós imeachta
            
            
               4.1.1.Prionsabail
            
            
               In Airteagal 218(9) den Chonradh ar Fheidhmiú an Aontais Eorpaigh (CFAE), déantar foráil maidir le cinntí lena leagtar síos ‘na seasaimh atá le glacadh thar ceann an Aontais i gcomhlacht arna chur ar bun le comhaontú, i gcás ina n‑iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’
            
            
               Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. 
            
            
               4.1.2.Feidhm maidir leis an gcás seo
            
            
               Is é atá i gCruinniú na bPáirtithe Conarthacha i gCoinbhinsiún Barcelona agus sna Prótacail a ghabhann leis, comhlacht arna chur ar bun le comhaontú, eadhon Coinbhinsiún Barcelona.
            
            
               Leis an ngníomh atá beartaithe, glacfar leasuithe ar an bPlean Réigiúnach maidir le Bruscar Muirí a Bhainistiú sa Mheánmhuir, agus dá bhrí sin is é atá i nglacadh an ghnímh sin gníomh a bhfuil éifeachtaí dlíthiúla leis. 
            
            
               Leis an ngníomh atá beartaithe ní fhorlíontar ná ní leasaítear creat institiúideach Choinbhinsiún Barcelona agus na bPrótacal a ghabhann leis.
            
            
               Dá bhrí sin, is é Airteagal 218(9) CFAE an bunús dlí leis an nós imeachta maidir leis an gcinneadh atá beartaithe.
            
            
               4.2.Bunús dlí substainteach
            
            
               4.2.1.Prionsabail
            
            
               An bunús dlí substainteach atá le cinneadh faoi Airteagal 218(9) CFAE, braitheann sé go príomha ar chuspóir agus ar ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile a shainaithint mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh‑chomhpháirte.
            
            
               4.2.2.Feidhm maidir leis an gcás seo
            
            
               Baineann príomhchuspóir agus príomhábhar an ghnímh atá beartaithe le cosaint an chomhshaoil.
            
            
               Dá bhrí sin, is é Airteagal 192(1) CFAE an bunús dlí substainteach leis an gcinneadh atá beartaithe.
            
            
               4.3.Conclúid
            
            
               Ba cheart Airteagal 192(1) CFAE, i gcomhar le hAirteagal 218(9) CFAE, a bheith mar bhunús dlí leis an gcinneadh atá beartaithe.
            
            
               2021/0354 (NLE)
            
         
         
            
               Togra le haghaidh
            
            
               CINNEADH ÓN gCOMHAIRLE
            
            
               maidir leis an seasamh atá le glacadh thar ceann an Aontais Eorpaigh sa Choinbhinsiún maidir le Cosaint Mhuirthimpeallacht agus Réigiún Cósta na Meánmhara (‘Coinbhinsiún Barcelona’) faoi Chinneadh a Ghlacadh chun na leasuithe a ghlacadh ar an bPlean Réigiúnach maidir le Bruscar Muirí a Bhainistiú sa Mheánmhuir faoi chuimsiú Airteagal 15 den Phrótacal maidir le Cosaint na Meánmhara ar Thruailliú ó Fhoinsí ar Talamh (‘Prótacal LBS’)
            
            
               TÁ COMHAIRLE AN AONTAIS EORPAIGH,
            
            
               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1), i gcomhar le hAirteagal 218(9) de,
            
            
               Ag féachaint don togra ón gCoimisiún Eorpach,
            
            
               De bharr an mhéid seo a leanas:
            
            
               (1)Thug an tAontas an Prótacal leasaithe maidir le Cosaint na Meánmhara ar Thruailliú ó Fhoinsí agus Gníomhaíochtaí ar Talamh (‘Prótacal LBS’) i gcrích le Cinneadh 1999/801/CE
                  2
                ón gComhairle agus tháinig sé i bhfeidhm an 11 Bealtaine 2008. 
            
            
               (2)De bhun Airteagal 15 de Phrótacal LBS, féadfaidh Cruinniú na bPáirtithe Conarthacha sa Choinbhinsiún agus sna Prótacail a ghabhann leis pleananna gníomhaíochta réigiúnacha a ghlacadh ina mbeidh bearta agus tráthchláir le haghaidh chur chun feidhme na mbeart.
            
            
               (3)Le linn an 22ú cruinniú dá gcuid an 7 go dtí an 10 Nollaig 2021, tá na Páirtithe Conarthacha i gCoinbhinsiún Barcelona agus sna Prótacail a ghabhann leis chun leasuithe a ghlacadh ar an bPlean Réigiúnach maidir le Bruscar Muirí a Bhainistiú sa Mheánmhuir faoi chuimsiú Airteagal 15 de Phrótacal LBS. Soláthrófar sainmhínithe nua leis an ngníomh atá beartaithe agus leathnófar leis raon feidhme na mbeart i gceithre phríomhréimse (ionstraimí eacnamaíocha, geilleagar ciorclach le haghaidh plaisteach, agus foinsí bruscair mhuirí ar muir agus ar talamh). 
            
            
               (4)Is gá an seasamh atá le glacadh thar ceann an Aontais a leagan síos i gCruinniú na bPáirtithe Conarthacha i gCoinbhinsiún Barcelona agus sna Prótacail a ghabhann leis, mar go nglacfar leis an gCinneadh leasuithe ar an bPlean Réigiúnach maidir le Bruscar Muirí a Bhainistiú sa Mheánmhuir, plean atá ina cheangal ar an Aontas de réir Airteagal 15, mír 3 de Phrótacal LBS.
            
            
               (5)Ós rud é go bhfuil an Plean Réigiúnach atá beartaithe i gcomhréir le huaillmhian an Aontais maidir le truailliú a laghdú agus feabhas a chur ar chosaint an chomhshaoil, is é atá molta an tAontas a thacú le glacadh an Chinnidh.
            
            
               TAR ÉIS AN CINNEADH SEO A GHLACADH:
            
            
               Airteagal 1
            
            
               Is é an seasamh atá le glacadh thar ceann an Aontais ag an 22ú Cruinniú de na Páirtithe Conarthacha i gCoinbhinsiún Barcelona agus sna Prótacail a ghabhann leis ná tacú le glacadh an Chinnidh lena leasófar an Plean Réigiúnach maidir le Bruscar Muirí a Bhainistiú sa Mheánmhuir faoi chuimsiú Airteagal 15 den Phrótacal maidir le Cosaint na Meánmhara ar Thruailliú ó Fhoinsí ar Talamh (‘Prótacal LBS’).
            
            
               Airteagal 2
            
            
               Dírítear an Cinneadh seo chuig an gCoimisiún.
            
            
               Arna dhéanamh sa Bhruiséil,
            
            
               
                     Thar ceann na Comhairle
               
               
                     An tUachtarán
               
            
         
         
            
                  
                     (1)
                  
                        IO L 322, 14.12.1999, lch. 18–31.
               
               
                  
                     (2)
                  
                        IO L 322, 14.12.1999, lch. 18–31.